b"\n_START_ARTICLE_\nMegan Fox\n_START_SECTION_\nMladost\n_START_PARAGRAPH_\nMegan Denise Fox se je rodila kot h\xc4\x8di mame Darlene Tonachio in o\xc4\x8deta Franklina Foxa. Ima irske, francoske in staroselske korenine. Vzgojena je bila kot katoli\xc4\x8danka in se dvanajst let \xc5\xa1olala na katoli\xc5\xa1ki \xc5\xa1oli. Njeni star\xc5\xa1i so se lo\xc4\x8dili malo za tem, ko se je rodila, njo in njeno sestro pa sta vzgajala njuna mama in o\xc4\x8dim Tony Tonachio. Kasneje je Megan Fox povedala, da sta bila oba zelo stroga in ji nista pustila imeti fanta ali povabiti prijateljev v hi\xc5\xa1o. S svojo mamo je \xc5\xbeivela, dokler ni imela dovolj denarja, da se je lahko pre\xc5\xbeivljala sama._NEWLINE_Megan Fox je igranje in ples za\xc4\x8dela trenirati, ko je bila stara pet let v Kingstonu, Tennessee. Udele\xc5\xbeila se je plesnih u\xc4\x8dnih ur in bila \xc4\x8dlanica \xc5\xa1olskega zbora \xc5\xa1ole Kingston Elementary School ter plavalnega mo\xc5\xa1tva Kingston Clippers. Pri desetih letih, ko se je njena dru\xc5\xbeina preselila v St. Petersburg, Florida, je s treningom nadaljevala. Ko je dopolnila trinajst let je Megan Fox za\xc4\x8dela svojo kariero kot fotomodel, pred tem pa je leta 1999 prejela mnogo nagrad organizacije American Modeling and Talent Convention v Hilton Headu, Ju\xc5\xbena Karolina. Megan Fox se je \xc5\xa1olala na St. Lucie West Centennial High School, vendar je pri sedemnajstih s \xc5\xa1olanjem nadaljevala preko korespondence in se preselila v Los Angeles, Kalifornija._NEWLINE_Megan Fox ve\xc4\x8dkrat govori o svojem \xc5\xbeivljenju v \xc4\x8dasu \xc5\xa1olanja; v srednji \xc5\xa1oli so bili njeni so\xc5\xa1olci do nje nasilni, zato je svoje kosilo vedno pojedla v kopalnici. Povedala je tudi, da nikoli ni bil problem njen videz, pa\xc4\x8d pa se je vedno bolje razumela s fanti in nekateri ljudje so jo ve\xc4\x8dkrat razumeli narobe. Dejala je, da v srednji \xc5\xa1oli nikoli ni bila\xc2\xa0\xc2\xbbpopularna, da so me vsi sovra\xc5\xbeili, bila sem popolna izgnanka, moji prijatelji so bili vedno fantje, imela sem precej agresivno osebnost, zaradi \xc4\x8desar me dekleta niso marala. V celotnem \xc5\xbeivljenju sem spoznala samo eno dobro punco\xc2\xab. V istem intervjuju je omenila, da je \xc5\xa1olo sovra\xc5\xbeila in da nikoli ni\xc2\xa0\xc2\xbbverjela v formalno \xc5\xa1olanje\xc2\xab, saj je vedno \xc5\xbeelela postati igralka; tako se ji je zdelo pridobivanje izobrazbe nepomembno.\n_START_SECTION_\nKariera\n_START_PARAGRAPH_\nPri \xc5\xa1estnajstih se je Megan Fox leta 2001 prvi\xc4\x8d pojavila v filmu, zaigrala je razvajeno Brianno Wallace, sovra\xc5\xbenico glavne junakinje Alex Stewart (Ashley Olsen) v filmu Son\xc4\x8dne po\xc4\x8ditnice. Film je na DVD-ju iz\xc5\xa1el 20. novembra 2001. Naslednje leto je Megan Fox dobila glavno vlogo, vlogo Ione Starr v televizijski seriji Ocean Ave. Televizijska serija je trajala dve sezoni, od leta 2002 do leta 2003 in Megan Fox je posnela stodvaindvajset eno uro dolgih epizod. Tudi leta 2002 je zaigrala v seriji Moja super sestra, natan\xc4\x8dneje v epizodi\xc2\xa0\xc2\xbbLike a Virgin (Kinda)\xc2\xab. Leta 2003 se je pojavila v filmu Podli fantje 2. V letu 2004 je Megan Fox zaigrala v televizijski seriji Dva mo\xc5\xbea in pol, v epizodi\xc2\xa0\xc2\xbbCamel Filters and Pheromones\xc2\xab. Istega leta je poleg Lindsay Lohan zaigrala v filmu Izpovedi najstni\xc5\xa1ke igralske kraljice, kjer je imela stransko vlogo Carle Santi, Loline (Lindsay Lohan) sovra\xc5\xbenice. V letu 2004 je dobila tudi eno izmed glavnih vlog v televizijski seriji Hope & Faith, v kateri je kot Sydney Shanowski nadomestila igralko Nicole Paggi. V seriji je igrala od druge do tretje sezone ter v sklopu tega posnela \xc5\xa1estintrideset epizod, dokler serije leta 2006 niso ukinili._NEWLINE_V letu 2007 je Megan Fox dobila glavno \xc5\xbeensko vlogo, vlogo Mikaele Banes v akcijskem filmu Transformerji, ki je temeljila na istoimenski sagi igra\xc4\x8dk in risank. V filmu je bil lik Shie LaBeoufa, Sam Witwicky, zaljubljen v njen lik. Za svoje delo pri tem filmu je prejela nominacijo za nagrado MTV Movie Award v kategoriji za\xc2\xa0\xc2\xbbprebojni nastop\xc2\xab\xc2\xa0ter tri nominacije za nagrado Teen Choice Awards, v kategorijah za\xc2\xa0\xc2\xbbizbiro filmske igralke: akcijska avantura\xc2\xab, za\xc2\xa0\xc2\xbbizbiro filma: preboj \xc5\xbeenske\xc2\xab\xc2\xa0in za\xc2\xa0\xc2\xbbizbiro filmske \xc5\xa1minke\xc2\xab. Megan Fox je podpisala tudi pogodbo za snemanje dveh nadaljevanj filma Transformerji. V letu 2007 je dobila manj\xc5\xa1o vlogo v filmu Kako sem izgubil prijatelje in ostal sam, v katerem so poleg nje zaigrali tudi Jeff Bridges, Simon Pegg in Kirsten Dunst. V filmu je upodobila Sophie Maes, simpatijo Sydneyja Younga (Simon Pegg). Film je premiero do\xc5\xbeivel 3. oktobra 2008, vendar je bil finan\xc4\x8dno neuspe\xc5\xa1en. V letu 2008 se je Megan Fox poleg Rumer Willis kot Lost pojavila v filmu Kurba. Film je govoril o skupini najstnikov, ki se odpravijo v Hollywood in upajo na za\xc4\x8detek uspe\xc5\xa1ne igralske kariere, vendar ugotovijo, da je igralski posel te\xc5\xbeji, kot so si predstavljali. Film je iz\xc5\xa1el 20. oktobra leta 2008._NEWLINE_Megan Fox je z vlogo Mikaele Banes nadaljevala tudi v nadaljevanju filma Transformerji, filmu Transformerji: Ma\xc5\xa1\xc4\x8devanje padlih. Od prej\xc5\xa1njega filma so njen lik nameravali nekoliko spremeniti, zaradi \xc4\x8desar je re\xc5\xbeiser filma od nje zahteval, da izgubi pet kilogramov. Film Transformerji: Ma\xc5\xa1\xc4\x8devanje padlih je iz\xc5\xa1el 8. junija 2009 v Tokiu, Japonska. Vsepovsod drugod po svetu je film iz\xc5\xa1el 24. junija 2009. Megan Fox je leta 2009 dobila svojo prvo glavno vlogo in sicer v filmu Telo lepe Jennifer, ki ga je napisal z Oskarjem nagrajeni scenarist Diablo Cody. Zaigrala je Jennifer Check, zlobno navija\xc4\x8dico, katere telo je zasedel hudi\xc4\x8d, ki se za\xc4\x8dne hraniti s fanti iz kmetijskega mesta v Minnesoti. Film je iz\xc5\xa1el 18. septembra 2009, poleg nje pa sta v njem zaigrala tudi igralca Amanda Seyfried in Adam Brody._NEWLINE_V aprilu 2009 je Megan Fox pri\xc4\x8dela s snemanjem filma Jonah Hex, v katerem je upodobila Leilo, lepotico, v katero je zaljubljen Jonah Hex (Josh Brolin). Film je iz\xc5\xa1el 18. junija 2010, v njem pa poleg nje igra tudi Will Arnett; Megan Fox je za svojo vlogo v filmu povedala, da ni preve\xc4\x8d pomembna. Zgodaj aprila 2009 je Megan Fox podpisala pogodbo za igranje glavne \xc5\xbeenske vloge v filmu The Crossing, ki bo iz\xc5\xa1el v letu 2011. Film The Crossing bo govoril o mladem paru, ki med po\xc4\x8ditnicami v Mehiki naleti na trgovino s prepovedanimi drogami. Marca 2009 je revija Variety potrdila, da bo Megan Fox zaigrala glavno vlogo v filmski upodobitvi stripov Aspena Matthewsa, imenovanih Se\xc5\xbeenj, ki ga bo produciral Brian Austin Green. Film Se\xc5\xbeenj je trenutno v izdelavi. Megan Fox v tretjem delu Transformerjev ne bo upodobila Mikaele Banes. Megan Fox se je pojavila v videospotu singla Eminema in Rihanne,\xc2\xa0\xc2\xbbLove the Way You Lie\xc2\xab.\n_START_SECTION_\nJavna podoba\n_START_PARAGRAPH_\nMegan Fox je v intervjuju z revijo The Times glede tega, da je za mnoge vzornica, dejala:\xc2\xa0\xc2\xbbTo je odvisno od tega, kaj je va\xc5\xa1a definicija vzornika. \xc4\x8ce menite, da je vzornik nekdo, ki bo va\xc5\xa1e otroke prepri\xc4\x8dal, da je seks pred poroko napa\xc4\x8den, da je preklinjanje napa\xc4\x8dno in da bi se \xc5\xbeenske morale obna\xc5\xa1ati tako in tako, potem nisem vzornica. \xc4\x8ce pa \xc5\xbeelite, da se va\xc5\xa1a dekleta po\xc4\x8dutijo mo\xc4\x8dna in intiligentna ter da bo spregovorila in se borila za svoja prepri\xc4\x8danja, potem si \xc5\xbeelim biti vzornica, ja.\xc2\xab V istem intervjuju je Megan Fox o opredelitvi svojih vlog v raznih filmih povedala:\xc2\xa0\xc2\xbbKak\xc5\xa1na je opredelitev moje vloge? Privla\xc4\x8dna? Kako slabo pa je to?\xc2\xab\xc2\xa0Meni, da opredeljevanje vlog igralcev na tak\xc5\xa1en na\xc4\x8din ni slabo in da to igralce pravzaprav polaska. Verjame tudi, da ji to da prednost, saj ljudje od nje ne bodo pri\xc4\x8dakovali ni\xc4\x8desar drugega kot samo to, da bo privla\xc4\x8dna in bodo zato prijetno presene\xc4\x8deni, ko bo svojo vlogo odigrala dobro. Megan Fox je pokazala zanimanje za upodobitev likov, ki so manj seksualizirani kot Mikaela Banes, ki jo je upodobila v filmski seriji Transformerji._NEWLINE_Glede svoje medijske prepoznavnosti je dejala, da ni tako popularna, kot so Jennifer Aniston, Britney Spears ali Lindsay Lohan, vendar da ji je zaradi tega ve\xc4\x8dkrat te\xc5\xbeko, med drugim tudi zato, ker se je ljudje v\xc4\x8dasih izogibajo, saj no\xc4\x8dejo kon\xc4\x8dati v sredi\xc5\xa1\xc4\x8du pozornosti medijev.\xc2\xa0\xc2\xbbVesti se moram dobro in se dobro obvladovati, da me bodo ljudje jemali resno,\xc2\xab\xc2\xa0je dejala,\xc2\xa0\xc2\xbb[in] lahko si seksi in inteligenten in te bodo ljudje jemljejo resno, ali pa si seksi in vsako no\xc4\x8d obi\xc5\xa1\xc4\x8de\xc5\xa1 klub in te ne [jemljejo resno].\xc2\xab\xc2\xa0Vendar zaradi tega, kot pravi, ni\xc2\xa0\xc2\xbbpopolnoma znorela\xc2\xab. O tem, kako je pri\xc5\xa1la iz\xc2\xa0\xc2\xbbrelativno nepoznane\xc2\xab\xc2\xa0osebe do trenutnega zvezdni\xc5\xa1kega statusa, je Megan Fox povedala:\xc2\xa0\xc2\xbbZagotovo na to nisem bila pripravljena; mislim, najbr\xc5\xbe si ni nih\xc4\x8de kar rekel: 'Zdaj pa mislim, da je \xc4\x8das, da postanem slaven' - vendar sem zagotovo menila, da je vse skupaj pri\xc5\xa1lo prezgodaj. Mislim, igrala sem samo v enem filmu, ki so ga ti ljudje videli.\xc2\xab_NEWLINE_Megan Fox se je pojavila na naslovnicah mnogih revij. Leta 2007 se je pojavila na naslovnici revije Maxim; leta 2008 pa \xc5\xa1e na naslovnici mnogih revij, vklju\xc4\x8dno z revijami Cosmo Girl, Paw Print, Jack (Italija), FHM (Velika Britanija), in GQ. Leta 2009 se je slikala za naslovnice revij USA Weekend, Esquire, Empire, Maxim, GQ (Velika Britanija), Entertainment Weekly in ELLE. Megan Fox se je uvrstila na sedemnajsto mesto lestvice Hollywoodskih obrazov,\xc2\xa0\xc2\xbbZvezde jutri\xc5\xa1njega dne\xc2\xab, osemnajsto (2007), \xc5\xa1estnajsto (2008) in drugo mesto (2009) lestvice revije Maxim,\xc2\xa0\xc2\xbb100 najprivla\xc4\x8dnej\xc5\xa1ih \xc5\xbeensk\xc2\xab, osemin\xc5\xa1estdeseto mesto FHM-jeve lestvice\xc2\xa0\xc2\xbb100 najprivla\xc4\x8dnej\xc5\xa1ih \xc5\xbeensk na svetu leta 2006\xc2\xab\xc2\xa0ter na prvo mesto Moviefoneove lestvice\xc2\xa0\xc2\xbb25 najprivla\xc4\x8dnej\xc5\xa1ih igralcev, mlaj\xc5\xa1ih od 25 let\xc2\xab\xc2\xa0leta 2008. Bralci revije FHM so jo izbrali za\xc2\xa0\xc2\xbbnajprivla\xc4\x8dnej\xc5\xa1o \xc5\xbeensko na svetu\xc2\xab\xc2\xa0leta 2008._NEWLINE_Pozno julija 2009 so prekomerno retu\xc5\xa1irane slike Megan Fox v javnosti povzro\xc4\x8dile ve\xc4\x8d bojkotov ter se pojavljale na mnogih mo\xc5\xa1kih spletnih straneh. AOLov mo\xc5\xa1ki blog Asylum je 4. avgusta 2009 objavil prispevek\xc2\xa0\xc2\xbbA Day Without Megan Fox\xc2\xab\xc2\xa0(\xc2\xbbDan brez Megan Fox\xc2\xab), v katerem so obljubili, da en dan ne bodo omenili Megan Fox. To so kasneje naredile tudi druge mo\xc5\xa1ke spletne strani, kot na primer\xc2\xa0\xc2\xbbAskMen.com\xc2\xab,\xc2\xa0\xc2\xbbJust a Guy Thing in Banned\xc2\xab\xc2\xa0in\xc2\xa0\xc2\xbbHollywood\xc2\xab. Eric Rogell iz spletne strani TheBachelorGuy.com je reviji New York Daily News o Megan Fox povedal:\xc2\xa0\xc2\xbbOdgovorna je za ve\xc4\x8d rednih obiskovalcev na\xc5\xa1e strani - samo fotografija nje v beli majici na ulici prinese ve\xc4\x8d obiskovalcev kot katera druga slavna osebnost. [Vendar] je \xc4\x8das, da pozornost namenimo tudi mlaj\xc5\xa1im igralkam.\xc2\xab Na to izjavo je Megan Fox v septembru 2009 v intervjuju z revijo Nylon povedala, da\xc2\xa0\xc2\xbbjavnost nori\xc2\xab\xc2\xa0za Transformerji, kar zanjo pomeni ve\xc4\x8d pozornosti v medijih.\xc2\xa0\xc2\xbbSem del filma, za katerega se je [studio] \xc5\xbeelelo prepri\xc4\x8dati, da bo zaslu\xc5\xbeil okoli 700 milijonov $, kar so posku\xc5\xa1ali dose\xc4\x8di tako, da so medijem prodali razne fotografije igralcev iz filma,\xc2\xab\xc2\xa0je dejala.\xc2\xa0\xc2\xbbNe \xc5\xbeelim, da bi ljudje popolnoma znoreli zaradi mene, \xc5\xa1e preden bi naredila nekaj spo\xc5\xa1tovanja vrednega.\xc2\xab_NEWLINE_11. septembra 2009 je nepodpisano pismo \xc4\x8dlana igralske zasedbe Transformerjev branilo Michaela Bayja pred obto\xc5\xbebami Megan Fox glede njegovega vedenja, vklju\xc4\x8dno s primerjavo z Adolfom Hitlerjem. Pismo je trdilo, da je neprijetno snemati z Megan Fox in da slednja zelo pogosto obto\xc5\xbeuje ljudi, ki se vedejo druga\xc4\x8de, kot ona. Michael Bay je Megan Fox branil in povedal, da s pismom nima nobene povezave. Tudi Anthony Steinhart, produkcijski asistent, ki je delal na Transformerjih, je stopil v bran Megan Fox, saj nikoli ni bil\xc2\xa0\xc2\xbb... pri\xc4\x8da nesramnemu ali nepremi\xc5\xa1ljenemu vedenju gd\xc4\x8d. Fox\xc2\xab.\n_START_SECTION_\nTatuji\n_START_PARAGRAPH_\nJavnosti je poznano osem tatujev Megan Fox, vklju\xc4\x8dno z vtetoviranim imenom njenega mo\xc5\xbea,\xc2\xa0\xc2\xbbBrian\xc2\xab, nizko na boku in vtetovirano sliko Marilyn Monroe na desni podlakti. Ima tudi vtetoviran verz\xc2\xa0\xc2\xbbWe will all laugh at gilded butterflies\xc2\xab\xc2\xa0iz igre Kralj Lear Williama Shakespearea na desni rami, tatu jin in jang na notranji levega zapestja, pesem na levi strani prsnega ko\xc5\xa1a, ki se glasi\xc2\xa0\xc2\xbbNeko\xc4\x8d je bilo majhno dekle, ki nikoli ni poznalo ljubezni, dokler ji ni fant zlomil SRCA\xc2\xab in kitajski znak za\xc2\xa0\xc2\xbbmo\xc4\x8d\xc2\xab\xc2\xa0na njenem vratu. Nad svojim desnim gle\xc5\xbenjem in na spodnjem delu noge ima vtetoviranih pet zvezd in luno. To je edini poznan barvni tatu, ki ga ima Megan Fox. Njen najnovej\xc5\xa1i tatu je na desni strani njenega prsnega ko\xc5\xa1a in sicer citat Friedricha Nietzschea, ki se glasi:\xc2\xa0\xc2\xbbIn za tiste, ki so jih opazili plesati, so tisti, ki niso mogli sli\xc5\xa1ati glasbe, verjeli, da so zme\xc5\xa1ani.\xc2\xab"